Forslag til Rådets afgørelse om et program til fremme af udvikling og distribution af europæiske audiovisuelle produktioner (MEDIA II - Udvikling og Distribution) (1996-2000) (95/C 108/05) (Tekst af betydning for EØS) KOM(94) 523 endelig udg. - 95/0027(CNS)

(Forelagt af Kommissionen den 28. februar 1995)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 130, stk. 3,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

Stats- og regeringscheferne har i Det Europæiske Råd den 10. og 11. december 1993 i Bruxelles vedtaget hvidbogen »Vækst, konkurrenceevne, og beskæftigelse« som grundlag for Den Europæiske Unions og medlemsstaternes indsats og går hermed ind for en strategi for industriel udvikling baseret på en vækst- og beskæftigelsesfremmende konkurrenceevne på verdensplan; den audiovisuelle sektors økonomiske betydning fremgår af hvidbogen, navnlig kapitel 5-C;

stats- og regeringscheferne har i Det Europæiske Råd den 24. og 25. juni 1994 på Korfu noteret sig Bangemann-gruppens rapport »Europa og det globale informationssamfund - henstillinger til Det Europæiske Råd«, hvori der gøres opmærksom på, at den audiovisuelle programindustri har strategisk betydning som formidler af europæisk kultur;

ifølge traktatens artikel 128, stk. 4, skal Fællesskabet tage hensyn til de kulturelle aspekter i sin indsats i henhold til andre bestemmelser i traktaten; det bør derfor sikres, at der i forbindelse med udvælgelsen af deltagere tages hensyn til den europæiske kulturelle mangfoldighed;

Rådet har på sit møde »Industri/telekommunikation« den 28. september 1994 med tilfredshed noteret sig Kommissionens meddelelse af 19. juli 1994 »Europa på vej mod informationssamfundet - en handlingsplan« (1) og understreget nødvendigheden af at forbedre den europæiske audiovisuelle industris konkurrenceevne;

Rådet har den 17. juni 1994 noteret sig grønbogen om strategiske muligheder for at styrke programindustrien (2);

Kommissionen har konsulteret en række branchefolk om de i grønbogen omtalte muligheder og afholdt en »Europæisk AV-konference« i Bruxelles i dagene 30. juni-2. juli 1994;

Europa-Parlamentet har i sin beslutning af 6. maj 1994 (3) i forbindelse med forberedelsen af den europæiske AV-konference behandlet den audiovisuelle sektors problemer efter Rådets direktiv 89/552/EØF af 3. oktober 1989 om samordning af visse love og administrative bestemmelser i medlemsstaterne vedrørende udøvelse af tv-radiospredningsvirksomhed (4) (Fjernsyn uden grænser) og givet udtryk for den opfattelse, at de prioriteringer, der er opstillet, bl.a. under drøftelserne om en ændring af MEDIA-programmet, dvs. finansieringsmekanismer, før-produktionsstadiet (udvikling), distribution og uddannelse, er de mål, der først og fremmest må forfølges for at skabe systematiske og solide europæiske net;

Det Økonomiske og Sociale Udvalg har i sin udtalelse (5) om grønbogen om de strategiske muligheder for at styrke den audiovisuelle programindustri givet udtryk for, at programmer, der udarbejdes på fællesskabsplan som f.eks. MEDIA-programmet kan få en positiv indflydelse på programstrukturernes og produktionsmetodernes udvikling i Europa;

Kommissionen har iværksat et »Handlingsprogram til fremme af udviklingen af den europæiske audiovisuelle industri (MEDIA 1991-1995)«, vedtaget ved Rådets beslutning 90/685/EØF (6), der bl.a. har til formål at fremme udvikling og distribution af europæiske audiovisuelle produktioner;

Rådet har på sit møde den 5. november 1993 efter at have noteret sig Kommissionens meddelelse af 23. juli 1993 om midtvejsrapporten til evaluering af MEDIA-programmet, givet udtryk for, at man bør træffe de nødvendige foranstaltninger for at sætte MEDIA II-programmet i gang efter 1995;

Det Europæiske Råd opfordrede på sit møde i Essen den 9. og 10. december 1994 Kommissionen til at fremsætte forslag til et nyt MEDIA-program;

erfaringerne fra MEDIA-programmet har vist, at indsatsen overvejende bør lægges før og efter produktionsfasen (præ- og postproduktion), at det først og fremmest gælder om at styrke virksomhederne inden for sektoren (herunder små og mellemstore virksomheder) og endvidere om at fremme samarbejdet mellem distributører/tv-selskaber og producenter;

forudsætningen for et europæisk audiovisuelt marked er, at der eksisterer en europæisk produktion, dvs. værker produceret i EU's medlemsstater således som defineret i artikel 6 i direktiv 89/552/EØF om koordinering af visse love og administrative bestemmelser i medlemsstaterne vedrørende udøvelse af tv-radiospredning;

den audiovisuelle programindustris konkurrenceevne forudsætter anvendelse af ny teknologi allerede i projektudviklingsfasen;

distributionsvilkårene for europæiske spillefilm skal forbedres såvel på det europæiske som på det internationale marked;

vilkårene for tv-udsendelse af europæiske produktioner skal forbedres;

de europæiske producenters og distributørers indsats på programmarkederne bør fremmes og effektiviseres;

udviklingen af den europæiske audiovisuelle industri kræver finansieringsordninger, der kan mobilisere offentlige og private ressourcer;

støtten til udvikling og distribution bør tage hensyn til strukturelle mål, såsom udviklingen af den uafhængige produktionssektor, herunder små og mellemstore virksomheder, udviklingen af potentialet i de lande eller regioner, hvis audiovisuelle produktionskapacitet er ringe, og/eller som er af beskeden geografisk udbredelse og udgør et begrænset sprogområde;

hensigten med Fællesskabets indsats er, i overensstemmelse med nærhedsprincippet, at støtte og supplere medlemsstaternes egne foranstaltninger -

TRUFFET FØLGENDE AFGØRELSE:

Artikel 1

Fra den 1. januar 1996 iværksættes et femårigt program til fremme af udvikling og distribution af europæiske audiovisuelle produktioner, i det følgende benævnt »programmet«, med henblik på at styrke den europæiske audiovisuelle industri inden for de sektorer, der beskæftiger sig med projektudvikling og distribution.

Artikel 2

Formålet med programmet er:

1) Inden for projektudvikling:

- at fremme udviklingen af produktionsprojekter, der henvender sig til såvel det europæiske som det internationale marked, og støtte virksomheder, der er i stand til at udvikle sådanne projekter

- at udvikle produktionsprojekter, hvori indgår brugen af de nye kreative teknikker, og støtte virksomheder, der er i stand til at udvikle sådanne projekter.

2) Inden for distribution:

- at tilskynde de europæiske distributører til at investere i spillefilmproduktion og til at opbygge grænseoverskridende afsætningskanaler for disse film

- at tilskynde de europæiske tv-selskaber til at indgå i et investeringssamarbejde om produktion af værker, der henvender sig til såvel det europæiske som det internationale marked, og til at opbygge grænseoverskridende afsætningskanaler for disse værker

- at støtte flersprogede produktioner

- at fremme adgangen til PR-begivenheder for europæiske produktioner, navnlig sådanne som er produceret af uafhængige producenter.

Artikel 3

De i bilaget beskrevne foranstaltninger iværksættes med henblik på at gennemføre de i artikel 2 fastsatte målsætninger. De iværksættes efter proceduren i artikel 6.

Artikel 4

De modtagere af fællesskabsstøtte, der deltager i gennemførelsen af de i artikel 3 fastsatte foranstaltninger, skal normalt selv bidrage til finansieringen med en andel. Fællesskabets andel kan ikke overstige 50 % af omkostningerne ved foranstaltningerne.

Artikel 5

Den finansielle støtte, der bevilges i henhold til programmet, ydes i form af lån eller tilskud. Tilbagebetalt støtte fra dette program samt andre tilbagebetalinger hidrørende fra foranstaltninger under MEDIA I (1991-1995) indgår i finansieringsordninger, der skal fremme offentlig og privat finansiering af europæiske audiovisuelle produktioner.

Artikel 6

1. Kommissionen er ansvarlig for programmets gennemførelse.

2. Kommissionen bistås af et rådgivende udvalg, der består af repræsentanter for medlemsstaterne, og som har Kommissionens repræsentant som formand.

Kommissionens repræsentant forelægger udvalget et udkast til de foranstaltninger, der skal træffes. Udvalget afgiver en udtalelse om dette udkast inden for en frist, som formanden fastsætter under hensyn til, hvor meget det pågældende spørgsmål haster, i givet fald ved afstemning.

Udtalelsen optages i mødeprotokollen; derudover har hver medlemsstat ret til at anmode om, at dens holdning indføres i mødeprotokollen.

Kommissionen tager størst muligt hensyn til udvalgets udtalelse. Den underretter udvalget om, hvorledes den har taget hensyn til dets udtalelse.

3. Kommissionens udkast til foranstaltninger, jf. stk. 2, skal hovedsageligt vedrøre:

- de budgetmæssige vilkår for gennemførelsen af programmet

- gennemførelsen af de i bilaget beskrevne foranstaltninger

- opfølgning og evaluering af disse foranstaltninger.

Artikel 7

Efter tre års gennemførelse af programmet og senest seks måneder efter udløbet af denne periode forelægger Kommissionen Europa-Parlamentet, Rådet og Det Økonomiske og Sociale Udvalg en rapport til evaluering af resultaterne, eventuelt ledsaget af de nødvendige forslag.

Når programmet er gennemført, sender Kommissionen en rapport om gennemførelsen og resultaterne af programmet til Europa-Parlamentet, Rådet og Det Økonomiske og Sociale Udvalg.

(1) KOM(94) 347 endelig udg. af 19. juli 1994.

(2) KOM(94) 96 endelig udg. af 6. april 1994.

(3) EFT nr. C 205 af 25. 7. 1994, s. 561.

(4) EFT nr. L 298 af 17. 10. 1989, s. 23.

(5) CES 1000/94 af 14. september 1994, s. 6.

(6) EFT nr. L 380 af 31. 12. 1990, s. 37.

BILAG

1. PLANLAGTE FORANSTALTNINGER

Hensigten bag programmet er at sætte den europæiske audiovisuelle industri i stand til at forbedre sin konkurrenceevne på det europæiske og det internationale marked. Til dette formål ydes der støtte til udvikling af produktioner med et stort kommercielt potentiale samt til etablering og styrkelse af grænseoverskridende distributions-/afsætningsnet.

FORESLÅEDE FORANSTALTNINGER:

1.1. Inden for projektudvikling

Forbedring af vilkårene for udvikling af projekter (præproduktion) med henblik på produktion af fiktion, dokumentarfilm samt tegne- og dukkefilm til det europæiske og det internationale marked, herunder:

- støtte til udvikling af projekter med henblik på produktion af fiktion, dokumentarfilm samt tegne- og dukkefilm (for biograf og tv), der henvender sig til et europæisk såvel som et internationalt publikum, idet støtte til forbedring af drejebogsteknikker gives fortrinsstilling

- støtte til virksomheder, der forelægger fælles udviklingsprojekter med store afsætningsmuligheder på det europæiske og det internationale marked

- tilskyndelse af virksomheder, der forelægger fælles projekter, til at indgå i et netværk med henblik på at styrke deres stilling på det europæiske og det internationale marked.

1.2. Inden for distribution/tv-transmission

1.2.1. Distribution af spillefilm og video

Forbedring af distributionsvilkårene for europæisk spillefilm og video med store afsætningsmuligheder på det europæiske og det internationale marked, herunder:

- støtte til oprettelse af europæiske distributionssystemer, der motiverer distributørerne til at deltage i finansieringen af produktioner med kommercielle muligheder på det europæiske og det internationale marked

- fremme af etableringen af netværk mellem europæiske distributører med fælles marketingstrategier.

1.2.2. Tv-transmission

Forbedring af afsætningsvilkårene for de europæiske tv-produktioner, der henvender sig til publikum på såvel det europæiske som det internationale marked, herunder:

- indførelse af en støtteordning, der skal motivere tv-selskaberne til dels at deltage i finansieringen af uafhængige produktionsselskabers projekter, når disse tegner til at have store afsætningsmuligheder, dels til at distribuere de færdige produktioner på det europæiske marked

- støtte til flersprogede produktioner (eftersynkronisering, tekstning og indspilning på flere sprog).

1.2.3. PR for uafhængige producenters værker

Fremme af uafhængige producenters og dstributørers adgang til det europæiske og det internationale marked ved etablering af serviceorganer og iværksættelse af reklametiltag i forbindelse med de PR-begivenheder (messer, festivaler o. l.), der afholdes i og uden for Europa.

2. GENNEMFØRELSESPROCEDURE

2.1. Fremgangsmåde

Kommissionen gennemfører programmet i nært sammenarbejde med de myndigheder i medlemsstaterne, der forvalter støtten til den audiovisuelle industri. På denne måde sikres det i overensstemmelse med nærhedsprincippet, at initiativerne supplerer hinanden. Kommissionen drager ved udvælgelsen af de branchefolk, der skal deltage i programmet, omsorg for, at den geografiske repræsentation bliver så bred som muligt, således at den europæiske, kulturelle mangfoldighed kommer til udtryk.

2.2. Finansiering

Fællesskabets midler skal dels anvendes til at øge markedsmulighederne for produktioner, der henvender sig til et europæisk såvel som et internationalt publikum, dels til at styrke de produktions- og distributionsselskaber, der har mulighed for at ekspandere på det europæiske marked. På denne måde bidrager støtten ligeledes til at udbygge strukturerne i branchen.

I intet tilfælde kan fællesskabsstøtten overskride 50 % af omkostningerne ved de planlagte foranstaltninger. Støtten ydes i form af lån. Den resterende del finansieres af de deltagende parter i branchen.

Når der er tale om støtte til flersprogede produktioner, tager støtten form af tilskud.

2.3. Gennemførelse

Til gennemførelsen af programmet bistås Kommissionen af to serviceorganer, der har til opgave at koordinere gennemførelsen af opgaverne under de forskellige foranstaltninger.

De to organer varetager de foreliggende opgaver i forbindelse med henholdsvis udvikling og distribution:

Udvikling:

- udvikling af projekter med henblik på produktion af fiktion, dokumentarfilm samt tegne- og dukkefilm og endvidere forvaltning af virksomhedsstøtte

- udvikling af programmer, hvori indgår brugen af avancerede kreative teknikker.

Distribution:

- distribution af spillefilm og video på det europæiske marked

- distribution af tv-produktioner på det europæiske marked

- fremme af uafhængige produktioners adgang til det europæiske og det internationale marked.

Serviceorganerne udvælges ved en udbudsprocedure.

Kommissionen udarbejder et sæt udbudsbetingelser for hvert organ med en nærmere redegørelse for gennemførelsesbestemmelserne for netop de foranstaltninger, der henhører under det pågældende organs område.

Organerne administrerer for Kommissionens regning de midler, de får overdraget, med henblik på at fremme projektudviklings- og distributionstiltag i den audiovisuelle sektor. Midlerne tildeles iværksætterne af de audiovisuelle projekter i form af lån.

Serviceorganerne bør være almennyttige organer uden kommercielt formål.

Følgende kriterer vil blive lagt til grund for udvælgelsen:

- faglig erfaring med udvikling af projekter og distribution

- kontakter med den audiovisuelle branche på europæisk nationalt/regionalt plan

- indgående kendskab til den europæiske audiovisuelle industri og EU's politik på dette område

- ledelseserfaring på tværnationalt eller europæisk plan

- medarbejdernes kvalifikationer og ledelsens kompetence.